### NN 154/2023 (21.12.2023.), Odluka o općinskim porezima Općine Šenkovec

Općina Šenkovec

2352

Na temelju članka 42. Zakona o lokalnim porezima (»Narodne novine« broj 115/16., 101/17., 114/22. i 114/23.) i članka 31. Statuta Općine Šenkovec (»Službeni glasnik Međimurske županije« br. 08/21), Općinsko vijeće Općine Šenkovec na 24. sjednici održanoj 12. prosinca 2023. godine donosi

ODLUKU

O OPĆINSKIM POREZIMA OPĆINE ŠENKOVEC

I. OPĆA ODREDBA

Članak 1.

(1) Ovom se Odlukom utvrđuju vrste poreza koji pripadaju Općini Šenkovec (u nastavku teksta: Općina), porezni obveznici, porezne osnovice, stope i visine poreza te način obračuna i plaćanja poreza.

(2) Općinski porezi prihod su Proračuna Općine.

II. VRSTE POREZA

Članak 2.

Općina uvodi i pripadaju joj sljedeći porezi:

1. porez na potrošnju i

2. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je svaka pravna i fizička osoba koja pruža ugostiteljske usluge na području Općine.

Članak 5.

(1) Osnovica poreza na potrošnju je prodajna cijena pića po kojoj se pića prodaju u ugostiteljskom objektu, a u koju nije uključen porez na dodanu vrijednost.

(2) Porez na potrošnju plaća se po stopi od 3 % na osnovicu iz stavka 1. ovog članka.

Članak 6.

(1) Obračunsko razdoblje poreza na potrošnju je od prvog do posljednjeg dana u mjesecu.

(2) Obveznik poreza dužan je Poreznoj upravi, Područnom uredu – Ispostavi Čakovec (dalje: Porezna uprava) podnijeti mjesečni izvještaj o obračunatom porezu na propisanom obrascu do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

(3) Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 7.

(1) Poslove utvrđivanja, evidentiranja, nadzora, naplate i prisilne naplate poreza na potrošnju, za Općinu obavlja Porezna uprava.

(2) Poreznoj upravi za poslove iz stavka 1. ovog članka pripada naknada od 5 % od ukupno naplaćenih prihoda. Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

(3) Porezna uprava dužna je Općini dostaviti Izvješće o utvrđenom i naplaćenom porezu do 15. u mjesecu za prethodni mjesec.

2. Porez na korištenje javnih površina

Članak 8.

(1) Porez na korištenje javnih površina plaća pravna i fizička osoba kojoj Općina Šenkovec odobri korištenje javnih površina i to za: ugostiteljske terase, garaže, radi držanja vitrina u kojoj se izlaže roba, te radi korištenja javne površine u reklamne odnosno propagandne svrhe na području Općine Šenkovec.

(2) Porezni obveznik je korisnik javne površine.

(3) Za korištenje javnih površina za postavljanje terasa za ugostiteljsku djelatnost porez se plaća prema:

(a) korisnoj površini do 30 m2 – 106,12 EUR godišnje,

(b) korisnoj površini preko 30 m2 – 159,27 EUR godišnje.

(4) Za korištenje javne površine u ostale navedene svrhe:

1. Kod izgradnje, popravka objekata za privremeno odlaganje građevnog materijala – 0,15 EUR/m2

2. Za postavu zabavne radnje, ostale sezonske te druge prigode kao i lutrije – 0,27 EUR/m2 dnevno

3. Za prodaju prehrambenih proizvoda, za pečenje, odnosno pripremu i prodaju kokica, sladoleda, slastica te proizvoda brze prehrane i sl. – 0,27 EUR/m2 dnevno

4. Za postavljeni štand – 0,50 EUR/m2

5. Za prodaju putem pokretnih prodavaonica koje robu prodaju iz za to uređenih i opremljenih vozila – 6,65 EUR po danu prolaza Općinom Šenkovec

6. Za postavljani kiosk – 160,00 EUR/mjesečno

7. Za postavljanje reklamnih panoa, natpisnih tabli i sl. do 1 m2 – 40,00 EUR/godišnje

8. Za postavljanje reklamnih panoa, natpisnih tabli i sl. preko 1 m2 – 80,00 EUR/godišnje

9. Za korištenje prostora ispred i oko trgovina, kioska i ugostiteljskih objekata (ne uključuje terase) – 0,27 EUR/m2

10. Za druge nespomenute radnje – 0,66 EUR/m2 dnevno

(5) Razdoblje oporezivanja je vrijeme korištenja javne površine.

(6) Javne površine daju se na korištenje bez obveze plaćanja poreza ako se koriste u svrhu humanitarnih i drugih djelovanja koja su od javnog interesa.

(7) Zahtjev za odobrenjem kojim se dopušta korištenje javne površine iz članka 8. stavak 4. ove Odluke podnosi se Jedinstvenom upravnom odjelu Općine Šenkovec, koji donosi rješenje o utvrđivanju poreza na korištenje javnih površina te definira način plaćanja obveza po ovoj Odluci.

(8) Poslove utvrđivanja, evidentiranja, nadzora i naplate, kazne i ovrhe radi naplate poreza na korištenje javnih površina obavlja Općina Šenkovec.

Članak 9.

Danom stupanja na snagu ove Odluke prestaje važiti Odluka općinskim porezima Općine Šenkovec (Službeni glasnik Međimurske županije, broj 24/2020).

Članak 10.

Ova Odluka objavljuje se u »Narodnim novinama« i u »Službenom glasniku Međimurske županije«, a stupa na snagu 1. siječnja 2024. godine.

Klasa: 024-02/23-01/09

Urbroj: 2109-25-03-23-18

Šenkovec, 12. prosinca 2023.

OPĆINSKO VIJEĆE OPĆINE ŠENKOVEC

Predsjednik
 Općinskog vijeća
 Alen Lajtman, v. r.